Stream dette afsnit af "Når livet tager en drejning" nederst i artiklen eller på TV2 Play. Det var en ganske almindelig morgen i juni 2019 i huset i Hadsund, hvor Louise Maagaard og Henrik Sandberg boede. Henrik fjollede rundt, som han plejede – men han kom dog med en bemærkning om, at han havde kvalme. - Vi jokede lidt med, at det måtte være sympatikvalme, fordi jeg var gravid, siger Louise Maagaard. Hun kunne dog godt mærke på Henrik, at kvalmen var slem. Derfor spurgte hun ham også hen på eftermiddagen, om han var okay med, at hun tog på cykeltur med parrets søn Marius samt Louises mor. Der var grønt lys fra Henrik. Men på cykelturen ringede telefonen pludselig. - Den var helt gal. Jeg kunne næsten ikke høre, hvad han sagde, men jeg fangede, at han sagde ”vil du ikke godt komme hjem, for jeg er helt skæv i hovedet,” siger Louise Maagaard. De tre skyndte sig hjem, og da Louise så Henrik, vidste hun med det samme, at hun skulle have fat i en ambulance så hurtigt som muligt. - Han tabte tingene og kunne ikke føre en normal samtale, siger hun. - Hvordan klarer vi lige det her? Da ambulancen ankom, kunne Henrik Sandberg ikke længere tale. På sygehuset viste en scanning, at den 52-årige fotograf havde fået en stor hjerneblødning, og lægerne var klare i spyttet: Henrik ville ikke overleve hjerneblødningen. - Jeg kan huske, at jeg tænkte, at lægerne var gået forkert. Det kunne simpelthen ikke være det svar, jeg skulle have, siger Louise Maagaard i TV2 Nords programserie ”Når livet tager en drejning”. Seks dage senere døde Henrik Sandberg. Pludselig var 40-årige Louise alene, eneforsørger til sønnen Marius og med endnu et barn på vej. - Jeg kan huske, at Marius sagde til mig på et tidspunkt: ”Mor, hvem skal bygge LEGO med mig nu? Hvem ordner batteriet i mit legetøj?” Sådan nogle situationer har der været flere af, hvor man tænker ”hvordan klarer vi lige det her?”, siger Louise Maagaard. Kunne ikke registrere Henrik som far Louise Maagaard kom i dén grad til at opleve, hvordan man er tvunget til at tackle svære situationer, når livet pludselig tager en drejning. Da Henrik døde, var hun 12 uger henne med datteren Elvira, og da Elvira kom til verden, skulle hun registrere på nettet, hvem der var barnets far. Til hendes store forbløffelse kunne hun ikke få lov til at registrere Henrik Sandberg som far, fordi parret ikke var gift, da han døde. Der var udelukkende to muligheder – enten at sætte kryds ved ”Far vil ikke vides af barnet” eller ”Far er ukendt”. Det endte med, at hun måtte gå rettens vej for at få fastslået, at Henrik Sandberg er Elviras far. Det til trods for, at Louise og Henrik gennemgik fertilitetsbehandling for at opnå en graviditet, og at klinikken dokumenterede, at Louise Maagaard var blevet gravid gennem behandlingen. - Jeg kan sagtens forstå, at alle skal ikke kunne pege og sige: Han er far til mit barn. Selvfølgelig skal der være noget system i det, men her var der fuld dokumentation, siger Louise Maagaard, der var så rystet over forløbet, at hun valgte at fortælle sin historie i flere medier for at sætte fokus på problematikken. - Jeg stod med en sorg og tænkte, at jeg ikke magtede at tage den kamp. Men det endte lidt med at blive min kamp, fordi jeg syntes, at det var så uretfærdigt, siger Louise Maagaard, der til sidst fik lov til at registrere Henrik Sandberg som far. Ny kæreste Henrik Sandberg døde i 2019, og et par år efter kom sønnen Marius hjem fra skole, hvor han netop var startet i 1. klasse, og stillede et spørgsmål, der satte Louise Maagaards tanker i gang. - Jeg har fået en kæreste ovre i skolen, sagde Marius og fortsatte: - Hvae mor, hvordan synes du, det går med dig? Kan du ikke finde ud af at score? Først blev Louise Maagaard lidt paf over at høre sønnens spørgsmål, men det gav hende alligevel mod på igen at kaste sig ud i datinglivet. På Tinder faldt hun over Emil Molbo, som var lokal, og som både hun og Henrik havde kendt i mange år. - Emil kendte vores historie, og det har været dejligt befriende, siger Louise Maagaard. Sorgen forandrer sig Selvom der nu er en ny mand i Louises liv, har Henrik Sandberg stadig en stor plads i hjertet, og vil altid have det. Sorgen over hans død har forandret sig med tiden. - Jeg er gået fra at være skuffet, sur og ked af det over det, vi ikke nåede, til at være kommet til et punkt, hvor jeg sætter pris på alt det, vi nåede, siger Louise Maagaard og bliver rørt. - Vi fik to fantastiske børn. Vi nåede at se Færøerne. Vi nåede at holde mange fantastiske juleaftener, fødselsdage og helligdage sammen, siger hun. Se "Når livet tager en drejning" her eller på TV2 Play.

Opsummering:
Henrik Sandbergs død kom som et lyn fra en klar himmel, og tilbage stod Louise Maagaard med parrets 5-årige søn og endnu en datter på vej.